**П Р О Т О К О Л**

**от заседание на членовете на работна група**

Днес, **03.05.2023 г. от 14:00 ч.** вИА „НФЦ“, ет. 8 се проведе заседание на членовете на работната група, назначена със Заповед на Министъра на културата № РД 09-251/21.03.2023 г. във връзка с разработване на предложения за оперативни промени в ППЗФИ, в състав:

**Председател на работната група:**

Петър Тодоров – Изпълнителен директор на ИА „НФЦ“

**Членове:**

1. Виктор Божинов – Сдружение „Филмаутор“;
2. Владимир Петров – Асоциация на българските киносалони;
3. Галина Тонева – Асоциация на филмовите продуценти;
4. Георги Иванов – Българска асоциация на филмовите, телевизионни и радио сценаристи;
5. Георги Чолаков – Обсерватория по икономика на културата;
6. Евтим Милошев – Асоциация на филмовите и телевизионни продуценти;
7. Жана Караиванова – Фондация „Българска филмова комисия“;
8. Иван Тонев – Асоциация на българските оператори;
9. Кристина Камбитова – Гилдия на българските продуценти;
10. Лъчезар Велинов – Асоциация на българските анимационни продуценти;
11. Николай Мутафчиев – Сдружение на филмовите и телевизионните режисьори, чрез Илия Костов – председател на сдружението;
12. Павел Г. Веснаков – Българска асоциация на кинорежисьорите;
13. Проф. Любомир Халачев – Асоциация на българските филмови продуценти и Асоциация „Академика 21“;
14. Николай Тодоров – Съюз на българските филмови дейци[[1]](#footnote-1);
15. Христо Христов - Асоциация на българските филмови продуценти;
16. Павел Павлов – Съюз на артистите в България[[2]](#footnote-2).

**Координатор:**

Георги Владимиров – главен експерт, Министерство на културата

**На заседанието на работната група се обсъдиха следните предложения и се взеха следните решения:**

1. Обсъждане на метод „Камбаната“, като същият беше разяснен подробно от страна на Лъчезар Велинов, използвайки „случайни“ величини, които не можем да предвидим, такива върху които нямаме контрол. С използването му на практика ще се елиминират екстремно ниските оценки на членове на комисията. „Камбаната“ обаче няма да сработи при 3 много високи и при 3 много ниски оценки.

След приключване на разясненията, членовете на групата дискутираха коефициента на отклонението при прилагане на метода – 1,6 или 1,8. При коефициент 1,8, при оценка на 10-15 проекта, резултатите се доближават до средната и филтрират екстремните резултати/оценки.

Коментиран бе и прилаганият преди години метод за автоматично елиминиране на най-ниската и най-високата оценка.

**Решение по т. 1:** С мнозинство на присъстващите бе решено методът „Камбаната“ да бъде прилаган при оценка на проектите, кандидатстващи за финансиране с цел елиминиране на първата драстично най-ниска оценка и постигане на по-голяма обективност в класирането. Методът да се прилага с коефициент, който да се променя ежегодно от изпълнителния директор на ИА „НФЦ“ в зависимост от резултатите от проведените сесии.

1. Работата на работната група продължи с обсъждане на темата за процедурата, по която да работи художествената комисия и поставяната „служебна оценка“, както следва:

* Според Добромир Чочов е необходимо да има двоен филтър на проектите, като тези минали прага над 70 % следва да бъдат подложени на обсъждане от страна на членовете на комисията. Според Виктор Божинов няма смисъл от такова обсъждане, тъй като към настоящия момент ЗФИ изисква мотивация на членовете на комисията.
* Според Асоциацията на българските филмови продуценти, редът в процедурата на работа на художествената комисия следва да е следния:
  1. Попълване на оценъчните карти от страна на членовете на комисията;
  2. Прибавяне на служебната оценка и класиране на проектите;
  3. Финансирането на проектите минали прага над 70 % се коментират, като се съобрази размерът на заложените средства за подпомагане. Преценката за това колко филма да се „пуснат“ да е на изпълнителния директор на ИА НФЦ. Възниква обаче въпросът „Какво прави финансова комисия, ако не одобри целия размер?“.
* Георги Чолаков коментира проблемът с обема на филми, които художествената комисия оценява в рамките на една сесия – това са около и над 120-130 проекта, което води до изключително натоварване на членовете на комисията, в резултат на което същата не може да направи напълно обективна качествена оценка. Предложението му е да се направят поне 4 сесии или сесиите да се премахнат, като комисията да заседава при събиране на 10-15 проекта. В кръга на изложеното обаче възниква проблемът с липсата на финансиране, тъй като проектите които минат в първите сесии или бъдат разгледани и финансирани първи. Това крие риск от липсата на средства за финансиране на проекти, които ще кандидатстват за финансиране в края на годината, например.

1. Пристъпи се към обсъждане на съществуващия проблем с регистъра на експертите по чл. 15 от ЗФИ, тъй като част от включените в него експерти не отговарят на нормативно заложените изисквания за квалификация. В тази връзка, като доказателства за професионален опит следва да се примат както сключените с носителите на авторските права договори, така и кредитите, съдържащи се в надписите на филма. В допълнение е констатиран и проблем с наличието на конфликт на интереси при отделни членове на художествената комисия, което е и предпоставка за субективна оценка на проектите.

Друг проблем с регистъра по чл. 15 от ЗФИ са отказите на експерти, изтеглени чрез жребий, да участват в състава на комисиите. Такъв проблем е налице например при актьорите. В тази връзка по предложение на Галина Тонева, всеки, който иска да кандидатства за финансиране не може да неоснователно да отказва участие в работата на комисиите, в противен случай, след няколко последователни отказа, негови проекти да не бъдат финансирани занапред от Агенцията. Например, ако даден проект е кредитиран в определена сесия, то при теглене на жребий при определяне на следващ състав на комисия, в случай, че бъдат изтеглени, лицата, които стоят зад този филм да нямат право без наличие на основателна причина да откажат участие в състава на комисията. Този подход е възприет в Израел.

От страна на председателя на комисията - Петър Тодоров е направено предложение за подробен преглед на регистъра на експертите, както и доказателствата за вписването им като такива.

**Решение по т. 3:** Прието е с мнозинство на присъстващите, предложението за обновяване на регистъра на експертите по чл. 15, ал. 1 от ЗФИ, като се сформира работна група от 6 човека – представители на различните групи експерти, която да прегледа всяко от имената, включени в съответния раздел на регистъра, както и доказателствата за включването им, съгласно чл. 40ж от ППЗФИ. В тази връзка, като доказателство за опита на експертите, включени в регистъра да се приемат и кредитите, които са вписани в началните или финалните надписи на филма.

В рамките на заседанието на работната груба бяха засегнати и проблемите с липсата на възможност за електронно кандидатстване за финансиране и разписване на съвременна процедура за избор на членове, включени в състава на комисиите.

Следващото заседание на работната група е насрочено за 09.05.2023 г. от 14:00 часа.

1. На мястото на проф. Михаил Мелтев, съгласно Заповед на Министъра на културата № РД09-274/28.03.2023 г. [↑](#footnote-ref-1)
2. Съгласно Заповед на Министъра на културата № РД09-274/28.03.2023 г. [↑](#footnote-ref-2)